
I 


El primer dimecres d'estiu 
una dona de 32 anys 
enlluernada pel reflex aurora 
d'una moneda rovellada al terra 
s'ajup per recollir-la 
i trenca aigües 

La menuda hauria tengut per nom 
Maiakovska 



II 


A l'Oest del Pacific 
un espectador assegut al davant 
d'un espai buit 
comprèn l'imprescindible 

-Ser o no ser 

La qüestió es converteix 

en un tornàveu fred i ardent 

en un diable que escriu 

per primera vegada un contracte 

en els vidres de la seva habitació 

L'espectador s'adorm aquella nit 
amb un únic pensament al cap 

I si pogués existir un per sempre? 



III 


És coneguda la historia 
de quan als homes de Grècia 
se'is oferi un Olimp a la Terra 
Sols una ciutadana de testa bruna 
fou rotunda amb la seva resposta 
La grega rodoneta 

atordida i embriagada per la llum 
que la pell de Júpiter desprenia 
declarà sota el cel tupit d'estrelles 

Estim, per damunt tot 
la meva humanitat 



IV 


La dona de 32 anys 
fa tres mesos que no parla 
No hi ha dia que 
en el fons de les tenebres 

no llegeixi denou pàgines de la seva lectura 
ni una menys 

abans de caure presa del son 
Deixa a la tauleta de nit 
metòdicament col -locades unes ulleres 
porpres de la temporada passada 

L'ecografia de Maiakovska 
sempre n'és el punt de llibre 



V 


Júpiter feu créixer l'oferta 

Exigí el llit de la grega de testa bruna 

a canvi d'un fill semi-déu 

per a tota Grècia 

59 homes majors de vint-i-un anys 
votarien en referèndum 



VI 


Una nina de 15 anys 
escorcolla les butxaques 
dels seus Levi's desgastats 
Només hi troba el tap d'un bic 

i un paperet amb la fórmula de la relativitat 

Endinsa el braç fins al colze 
i treu cinquanta cèntims 

excitada pel risc i la frescor de l'aigua 

La moneda, d'origen espanyol 
duia dos dies al fons de la Font 
després d'haver habitat quatre anys 
el ventre d'un porc 

guardià de les intimitats menys valuoses 
d'una advocada, cosina 
perillosament allunyada 
dels comptes de Portlandita 

A l'agenda de l'espanyola 

pel dia de Sant Joan 

hi havia escrit un únic encàrrec 

Visitar la Fontana di Trevi 

La nina del viatge d'estudis 

crida el seu desig tan fort 

que fins les estàtues es ruboritzen 



VII 


La dona de 32 anys 
redactora d'un diari local 
titula el seu article semanal 

Un meravellós instant 

pel mòdic preu 

de ser condemnat a un últim 

La cap de redacció 
retalla la cota d'espais 
i suggereix un insubstancial canvi 

-Preu mòdic 

La mare de Maiakovska 

passa les darreres tres hores de jornada 
tancada a la sala de fotocòpies 
i guaita com el sol s'amaga 
a cada segon rere l'edifici 
del Caixa Fòrum 



VIII 


Mercuri explicà minuciosament 
la voluntat del déu dels déus 
i feu salivar als 59 homes del Consell 
amb una ventada carregada de promeses 

La grega d'una piga 
pronuncià un jurament nocturn 

Estimaré tants homes 

com marques en el meu cos 

es reconeguin des del bressol 

Aquesta fou la imatge que els déus 

em concediren 

I a ells em dec 

La fantasia dels homes 

gaudeix del secret que conté la bellesa 
perquè en ella resideix l'efimer 
i són els homes i només ells 
els únics que posseeixen 
el do de comprendre'1 

El cel atenenc s'alçà en còlera 
i un llamp enverinat feri 
la taula central del Consell 
Una guspira roja i daurada 
semblant a una ombraÇ 
recent arribada dels inferns 
quedà suspesa enlaire 
fins fondre's com un alè 



IX 


La dona de 32 anys 

rep la tardor del 2012 

amb un silenci esgarrifador 

i es converteix en un refugi comú 

menys encara 

en un lloc comprensible 

No pot veure si té ombra 

cap raig entra per les escletxes de la porta 
i les finestres no perceben 
cap escenari per distreure's 



X 


La periodista ha oblidat 
el so real de la seva veu 
Enceta el primer dia d'any 

podant els tarongers del jardi del vell Dominiq 

Els lladrucs eufòrics de Dinamita 

com qui troba un glop d'aigua 

en una terra cruiada fins l'enteniment 

obliguen el vent a girar-se 

La mare de Maiakovska clava les ungles 

a les entranyes del sòl 

endinsa el braç fins al colze 

i n'extreu una pesseta 

d'aquelles que una filla del '84 

ja no guarda en la memòria 

I sota un cel embogit de sobte 

farcit de llampecs de calor 

la dona de 32anys, amb un fill de veu 

contesta 





